
UtdanningsmeldingA 2005 – 2006: halvårsrapport 
Innledning

Universitetsstyret behandlet i desember 2006 sak S 69-06 Utdanningsmelding for Universitetet i Tromsø studieåret 2005-2006. Styret gjorde følgende enstemmige vedtak:

1. Universitetsstyret tar Utdanningsmeldinga for studieåret 2005-2006 til etterretning og slutter seg til de anbefalte styringssignalene.

2. Fakultetene/NFH bes behandle Utdanningsmeldinga i fakultets-, institutt- og programstyrer. Studentstyret bes også behandle Utdanningsmeldinga i egen sak.

3. Universitetsstyret vil be om at fakultetene/NFH snarest gjennomgår studieprogram​porteføljen med sikte på å styrke rekrutteringsgrunnlaget, få til en bedre sammenheng og progresjon i studieløpene og redusere det samlede undervisningsvolumet. Det gis en tilbakemelding i løpet av våren 2007.

Fakultetene
 ble orientert om universitetsstyrets vedtak i brev datert 31.01.2007. Videre ble fakultetene, i brev fra universitetsdirektøren datert 19.02.2007, bedt om å rapportere i henhold til vedtakets punkt tre innen 1.06.2007.
Universitetsdirektøren har mottatt rapport fra samtlige fakultet. Noen fakultet har rapportert direkte i henhold til vedtakets punkt tre, mens andre har rapportert om status for oppfølging av styringssignalene slik de er gitt i Utdanningsmeldinga. De forhold som angår punkt tre er tatt ut og omtales i denne saken. Nedenfor gis et kort sammendrag av fakultetenes rapporterer. Universitets​styret finner rapportene vedlagt i sin helhet.
Kort gjennomgang av fakultetsrapportene

Det juridiske fakultet

Det juridiske fakultet påpeker at de, i motsetning til mange andre fakultet, har en liten emneportefølje, og videre at det har vært et uttalt mål at denne skulle økes i takt med oppbygningen av den faglige kompetansen ved fakultetet. Spesialfagsporteføljen er blitt gjennomgått, noe som har resultert i at det er vedtatt opprettet tre nye spesialfag i henholdsvis likestillings - og antidiskrimineringsrett, fiskerirett og menneskerettigheter. To av spesialfagene vil ikke bli igangsatt før fakultetet har fagansvarlige med førstestillingskompetanse på området. Fakultetet ønsker i tillegg å opprette et nytt studieprogram som skal kvalifisere til graden ”Master of laws” (90 studiepoeng). Studieprogrammet er engelsksspråklig, og en viktig intensjon med opprettingen er å kunne rekruttere utenlandske studenter. Det juridiske fakultet opplyser at det er stor pågang og interesse fra mange hold om å få et slikt tilbud på plass. Søknad ble sendt departementet 24.01.2007. Fakultetet forventer eventuell oppstart tidligst høsten 2008.
Det medisinske fakultet
Det medisinske fakultet rapporterer om status for arbeidet med styringssignalene som ble gitt i Utdanningsmeldinga. Når det gjelder studieprogramporteføljen, rapporterer fakultetet at de har foretatt en gjennomgang og funnet at den i hovedtrekk skal videreføres kommende studieår. En ny studieretning (eksternt finansiert) innen Master i helsefag starter opp høsten 2007. Fakultetet melder videre at de over de siste år har hatt fokus på gjennomgang av antall emner, og at de har lagt ned flere emner innen biologi. Institutt for samfunnsmedisin og Institutt for medisinsk biologi foretar for tiden en gjennomgang av sine emneporteføljer, også med tanke på å legge ned emner. 
Når det gjelder gjennomgang av porteføljen i forhold til å få til bedre sammenheng og progresjon i studieløpene, melder fakultetet at de våren 2007 har foreslått mindre valgfrihet og mer fastlagte løp innen Master i biologi, og at de vurderer å utarbeide anbefalte løp for flere av sine masterstudier. Fakultetet skal også utarbeide en plan for å få klarere rammer for tids- og ressursbruk på mastergradsstudiene. Sammenheng og progresjon er også forhold som ble omtalt i rapporten fra komiteen som foretok den eksterne evalueringa av medisinstudiet. 
Det samfunnsvitenskaplige fakultet
Fakultetet rapporterer at de har gjennomgått emne- og studieprogramporteføljen. Flere institutt har foretatt en grundig gjennomgang, mens andre så vidt er kommet i gang. Studieprogramporteføljen er ikke redusert. Fakultetet har opprettet to nye studieprogram med opptak høsten 2007: Master in Human Right Practice (fellesgrad) og Årsstudium i antikkens kultur (i samarbeid med Det humanistiske fakultet). Årsstudiet i samfunnsfag skal legges ned fra og med høsten 2007. Gjennomgangen har så langt resultert i oppretting av 14 nye emner og nedleggelse av 46 emner. I inneværende studieår har fakultetet 431 emner på bachelor- og masternivå. 
Fakultetet erkjenner i sin rapport at bedre sammenheng og progresjon i studiet samt reduksjon av det samlede undervisningsvolumet, er aktuelle problemstillinger ettersom fakultetet har et stort antall åpne studier med stor valgfrihet som gir mulighet for individuelle studieløp. Fakultetet rapporterer ikke om gjennomføring av noen konkrete tiltak, men viser til universitetsdirektørens henstilling i Utdanningsmelinga om anbefalte løp for studieprogram med løs struktur. 
Det humanistiske fakultet

Det humanistiske fakultet rapporterer om status for arbeidet med styringssignalene slik de er gitt i Utdanningsmeldinga. Når det gjelder mastergradsprogrammene planlegger fakultetet en større omstrukturering, som vil innebære færre og større emner i tillegg til flere emner som skal være felles for masterprogrammene. Fakultetet framholder at dette i sum vil redusere både emneporteføljen og undervisningsvolumet betraktelig. Tilsvarende endringer planlegges også i neste omgang på bachelornivå. Fakultetet erkjenner at de har et høyt antall årsstudier, som i realiteten er tilsvarende første studieår på fakultetets bachelorgradsprogram, men de mener at at disse bidrar til studentrekruttering. Videre melder fakultetet at de er restriktiv i forhold til oppretting av nye emner, og at de har som mål å ikke opprette flere emner enn det legges ned.
For å styrke rekrutteringsgrunnlaget mener fakultetet det er viktig å tilby etterspurte distansestudier, (f. eks engelsk, kvensk, nordisk, russisk, tysk, forfatterstudiet). Fakultetet mener også det er viktig å satse på årsstudium som kan fungere som rekrutteringsbase for videre gradsstudium. Kanskje særlig finsk, russisk, fransk, samisk og tysk, som også er aktuelle for personer som ønsker undervisningskompetanse i skolefag. Fakultetet forventer at oppstart av spansk vil bidra til økt rekruttering. Oppstart av en ny studieretning i samisk er under vurdering.
Når det gjelder sammenheng og progresjon i studieløpene, framholder fakultetet at for både bachelor- og masterprogrammene er mye av strukturen fastlagt på en måte som bidrar til en god faglig sammenheng. Fakultetet vurderer i tillegg å utarbeide mer konkrete eksempler på anbefalte løp i selve studieplanene. 
Det matematisk-naturvitenskapelige fakultet
Fakultetet mener at studieprogramporteføljen er som den bør være ved et matematisk-naturvitenskapelige fakultet. Når det gjelder emneporteføljen melder fakultetet at de har opprettet fire emner og lagt ned åtte. Fakultetet arbeider med å utvikle en europeisk og en nordisk mastergrad i medisinsk informatikk og telemedisin. Dette skjer i samarbeid med Det medisinske fakultet og flere utenlandske læresteder. Videre er en engelskspråklig erfaringsbasert master i telemedisin og e-helse (sammen med Det medisinske fakultet og Nasjonalt senter for telemedisin), og en engelskspråklig master i arktisk geologi under planlegging.
Fakultetet viser til at universitetsstyret ønsker at det samlede undervisningsvolumet reduseres, men påpeker at fakultetet ser det som viktigere å holde en tilstrekkelig faglig bredde slik at fakultetet fortsatt vil være et attraktivt lærested for studenter fra inn- og utland. Fakultetet peker på at deres store utfordring er å bedre rekrutteringen til sine studier. Fakultetet rapporterer at de har en økt bevissthet i forhold til at navnene på studieprogrammene er gode og ”treffer i markedet”. Fakultetet har derfor endret navn på noen program, mens andre navneendringer vurderes. 
Fakultetet har oppfordret instituttene om å utarbeide tydeligere studieløp for program som har en løs struktur - bachelor i biologi nevnes spesielt.

Norges fiskerihøgskole

Norges fiskerihøgskole rapporterer at de har stor fokus på ressursbruken på program og emner. Det foreslås å legge ned til sammen fem studieretninger. Master i akvakultur foreslås lagt om til engelsk for å gjøre det enklere å rekruttere utenlandske studenter. En ny erfaringsbasert engelsksspråklig master søkes igangsatt i samarbeid med en britisk utdanningsinstitusjon (Grimsby Institute of Further and Higher Education).

Alle institutt har gjennomgått sine emneporteføljer. Norges fiskerihøgskole har også utarbeidet oversikt over alle emner som ble gitt i 2006. Studenttallet og antall program som hvert enkelt emne inngår i, framkommer i denne oversikten. Norges fiskerihøgskole påpeker at selv om det i utgangspunktet virker mest hensiktsmessig og rasjonelt å la samme emne inngå i mange program, bidrar dette imidlertid også til en lite dynamisk struktur, ettersom en endring i et emne i mange tilfeller må vurderes av flere programstyrer. For å få bedre samordning på tvers av studieprogrammene, har Norges fiskerihøgskole besluttet å opprette et nytt undervisningsutvalg som består av programstyrelederne og instituttlederne samt to studentrepresentanter. Programstyrenes oppgaver og mandat, slik dette er gitt i universitetets kvalitetssikringssystem, skal fortsatt ivaretas av ett programstyre for hvert program.
Universitetsdirektørens vurderinger
Universitetsstyret ba om at fakultetene ”snarest gjennomgår studieprogram​porteføljen med sikte på å styrke rekrutteringsgrunnlaget, få til en bedre sammenheng og progresjon i studieløpene og redusere det samlede undervisningsvolumet”. Rapportene viser at fakultetene i mindre grad har rapportert direkte i forhold til dette punktet i styrets vedtak, men omtaler styringssignalene generelt og beskriver ulike tiltak som ønskes satt i gang eller er under planlegging. 
Rekrutteringsgrunnlaget, faglig sammenheng og progresjon er utfordringer som i varierende grad er drøftet i rapportene. Fakultetene har i sine rapporter i stor grad gjort rede for størrelsen på sine respektive emne- og programporteføljer, samt hva som er opprettet og hva som er lagt ned. Rekrutteringssituasjonen er i mindre grad problematisert. Ved å opprette nye engelskspråklige program håper imidlertid fakultetene på å kunne rekruttere studenter med utenlandsk utdanningsbakgrunn. Fakultetene gir i svært liten grad tilbakemelding om hvorvidt de har vurdert andre forhold som kan bidra til å styrke rekrutteringsgrunnlaget. Eksempelvis forhold som studieprogrammenes relevans, læringsmiljøets og undervisningskvalitetens betydning for rekruttering, eller om det er gjort en vurdering av hvorvidt nedlegging av noen beslektede program kan være et nødvendig grep for å redusere den interne konkurransen om de samme studentene. 

Det er avgjørende for UiT at studentrekrutteringen er god og at fokus er rettet mot studentenes gjennomføring av studiene. Frafallet må ned. I denne situasjonen må UiT bestrebe seg på å tilby levedyktige studieprogram med høy kvalitet som kan tiltrekke seg et tilstrekkelig antall studenter. Det må også være et mål å tiltrekke seg faglig motiverte studenter gjennom å kommunisere godt og nøyaktig om studieprogrammens faglige innhold og læringsmål. 

Det er ut fra de foreliggende rapportene vanskelig å se hvordan fakultetene tenker å oppnå reduksjon i det samlede undervisningsvolumet. Nedlegging av noen få emner og studieretninger vil neppe ha særlig effekt. Unntaket er Det humanistiske fakultet og Norges fiskerihøgskole, som planlegger endringer i litt større omfang. 
I utdanningsmeldinga blir det påpekt at en sterkere strukturering av studieprogrammene, eksempelvis å anbefale noen studieløp, kan være en måte å bedre gjennomstrømningen på. Noen av fakultetene rapporterer at de vurderer å innføre anbefalte studieløp i programmer med løs struktur og noen arbeider med å fastsette retningslinjer for gjennomføring av mastergradsstudiet. Konkrete tiltak er ut over dette i liten grad omtalt. 
Universitets​direktøren ønsker imidlertid å trekke fram at flere fakultet har iverksatt eksterne evalueringer av utvalgte studieprogram (eksempelvis medisin, russisk, biologi, samfunnsplanlegging og kulturforståelse, samt International Fisheries Management). Dette er positivt. I tillegg pågår en reakkreditering av rettsvitenskap og farmasi i regi av NOKUT. Faglig sammenheng og progresjon, sammen med andre forhold som har betydning i den faglige kvalitetssikringen, vil som følge av dette bli drøftet senere. 
Halvårsrapporteringen viser at fakultetene har oppmerksomheten rettet mot utdanningskvalitet. Universitetsdirektøren vil i forbindelse med rapporteringen i november bistå fakultetene blant annet med å utarbeide maler og komme med konkrete bestillinger. Dette vil sannsynligvis være til hjelp i fakultetenes analyser.
Innstilling til vedtak

Universitetsstyret tar fakultetenes halvårsrapportering vedrørende Utdanningsmeldinga 2005-2006  til etterretning.

Tromsø, 13.06.2007

Vedlegg: Rapportene fra fakultetene

� Fakultet omfatter i dette saksfremlegget også Norges fiskerihøgskole.

